“Los Miserables” de l’Agrupació Musical Los Silos tornen a trepitjar l’escenari del Tívoli
2025-07-24

L’èxit va ser rotund i moltes veïnes i veïns de Burjassot es van quedar sense poder veure la meravellosa adaptació que l’Agrupació Musical Los Silos va fer de “Los Miserables”. Però, com voler és poder i l’interés de tots ha sigut espectacular, el mes de setembre porta l’oportunitat de veure dos noves passades de la genial representació en el Centre Cultural Tívoli gràcies a l’esforç de l’Agrupació i de l’Ajuntament de Burjassot.

Les sessions seran el dissabte 14 i el diumenge 15 de setembre a les 19.00 hores i, les entrades per a tots dos dies es començaran a repartir del dimarts 3 de setembre de 10.00 a 13.00 hores i de 18.00 a 20.00 hores a la Casa de Cultura fins que es complete l’aforament.

Es repartiran dos entrades correlatives per persona, per orde d’arribada, per al 14 o per al 15 de setembre. A més, en esta ocasió, es repartirà al matí la mitat de l’aforament de totes dues sessions i, a la vesprada, l’altra mitat, amb l’objectiu que les persones que no puguen anar al matí a arreplegar la seua entrada, puguen fer-ho a la vesprada. En el cas que no s’esgote l’aforament el primer dia de repartiment, el dimecres 4 de setembre es repartiran les entrades que queden.

Sota la direcció artística de Francisco Piñero i Miguel Francés, prop de 40 cantants, acompanyats de la Banda Simfònica de l’Agrupació i del pianista Carlos Moreno, tornaran a escenificar esta genial novel·la del poeta i escriptor francés Víctor Hugo publicada en 1862 i considerada una de les obres més importants del segle XIX. El text, d’estil romàntic, planteja per mitjà del seu argument una discussió sobre el bé i el mal, sobre la llei, la política, l’ètica, la justícia i la religió.